b'\n_START_ARTICLE_\nLive-CD\n_START_PARAGRAPH_\nLive-CD:iksi kutsutaan CD/DVD-levylt\xc3\xa4 keskusmuistiin k\xc3\xa4ynnistyvi\xc3\xa4 ohjelmia, kuten k\xc3\xa4ytt\xc3\xb6j\xc3\xa4rjestelmi\xc3\xa4 tai palomuureja. Live-CD:it\xc3\xa4 on mahdollista k\xc3\xa4ytt\xc3\xa4\xc3\xa4 esimerkiksi k\xc3\xa4ytt\xc3\xb6j\xc3\xa4rjestelm\xc3\xa4n kokeiluun, tai kiintolevyn osiointiin tai verkon selaamiseen siten, ettei tietokoneelle j\xc3\xa4\xc3\xa4 tietoja k\xc3\xa4yt\xc3\xb6st\xc3\xa4._NEWLINE_Live-CD:lt\xc3\xa4 k\xc3\xa4ynnistynyt k\xc3\xa4ytt\xc3\xb6j\xc3\xa4rjestelm\xc3\xa4 ei tee muutoksia tietokoneen kiintolevyyn ilman erillist\xc3\xa4 toimenpidett\xc3\xa4. Jotkut Live-CD:t tarjoavat mahdollisuuden tallentaa asetukset esimerkiksi USB-muistitikulle, jolta ne voidaan palauttaa seuraavia k\xc3\xa4ytt\xc3\xb6kertoja varten. Osa Live-CD:lt\xc3\xa4 py\xc3\xb6rivist\xc3\xa4 k\xc3\xa4ytt\xc3\xb6j\xc3\xa4rjestelmist\xc3\xa4 on mahdollista asentaa tietokoneen kiintolevylle kuten tavanomainen k\xc3\xa4ytt\xc3\xb6j\xc3\xa4rjestelm\xc3\xa4.\n_START_SECTION_\nLinux\n_START_PARAGRAPH_\nSuosituimpia Live-CD:it\xc3\xa4 ovat Linux-jakelut. Live-Linux on Linux, joka on suunniteltu toimimaan t\xc3\xa4ysin siirrett\xc3\xa4v\xc3\xa4lt\xc3\xa4 medialta, kuten CD- tai DVD-levylt\xc3\xa4 tai USB-muistitikulta. Valtaosa Live-CD:ist\xc3\xa4 on ilmaisia ja ladattavissa julkaisijan verkkosivuilta. Ilmaisia Live-CD:it\xc3\xa4 ovat muun muassa Knoppix, Ubuntu, Damn Small Linux ja Puppy Linux. Live-Linuxit k\xc3\xa4ynnistyv\xc3\xa4t suoraan medialtaan eiv\xc3\xa4tk\xc3\xa4 vaadi mink\xc3\xa4\xc3\xa4nlaista asennusta kiintolevylle toimiakseen, joten ne ovat oivallinen ja turvallinen tapa tutustua Linuxiin ja sen eri jakeluversioihin.'